《送李制属入蜀》
宋代·董嗣杲

君从甬水来，我弃西湖走。
共入九江城，又客富池久。
相照道义心，不数胶漆友。
所嗟迹漂萍，每为世味诱。
云何忽舍我，仓卒举别酒。
风霜七千里，勇往胆如斗。
遡流几换舟，大紧上峡口。
谁谓此程迂，机会谅非偶。
功名快着力，岂暇殢株守。
西陲江山程，大阃人物薮。
不日胆略舒，金印落吾手。
此别不胜难，临别忍回首。
继此旅中交，如君不复有。
有笑凭江楼，折赠江头柳。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。